[{"text_idx": "#000001", "text": "G\u0302is la fino de au\u0306gusto UEA devas en iu au\u0306 alia maniero veni al konkludo pri la reteja renovigo kaj decidi pri nova administra sistemo. Tion decidis la komitato en Torino. Nun la estraro entreprenas pas\u0302ojn por plenumi la decidon."}, {"text_idx": "#000003", "text": "Dum la dua kunsido de la komitato de UEA en Torino la 4-an de au\u0306gusto estis pritraktita raporto de la komisiono pri financo, kiu starigis al la asocio kelkajn urg\u0302ajn taskojn. Inter tiuj estis nova administra sistemo kaj la reteja renovigo, pri kiu UEA okupig\u0302as ekde 2013."}, {"text_idx": "#000004", "text": "La komitato akceptis la raporton, lau\u0306 kiu la rezultoj de la projekto estu testitaj g\u0302is la fino de la monato. Poste oni decidu, c\u0302u lanc\u0302i la novan AKSO-sistemon au\u0306 tute rezigni pri g\u0302i."}, {"text_idx": "#000005", "text": "Poste, dum la IJK okazis kunsido inter respondeculoj de UEA kaj la nova prezidanto de TEJO, Tyron Surmon, kiu pli frue estis c\u0302efrespondeculo de TEJO pri la AKSO-projekto. Surmon tamen c\u0302efe rekonfirmis la dubojn de UEA pri la projekto."}, {"text_idx": "#000006", "text": "Libera Folio diskutis la temon kun Tobiasz Kubisiowski, eliranta estrarano de TEJO, kiu dum la komitata kunsido de UEA en Torino estis la reprezentanto de TEJO, kaj nun je la fino de sia mandato povas pli libere diskuti la staton de AKSO."}, {"text_idx": "#000007", "text": "\u2013 La fakulo konsultita de UEA havas rezervojn rilate al la organizado de la dokumentado. TEJO pretas agi por klarigi la dubojn, c\u0302efe per organizo de kunsido kun nia c\u0302efprogramisto. Atentindas ankau\u0306 la fakto, ke la kongresa sistemo de AKSO estas nun uzata por organizi alian junularan eventon, Junularan E-Semajnon en Germanujo, kio montras, ke la sistemo estas uzebla de aliuloj kaj ke la dokumentado, ec\u0302 se g\u0302i meritas plibonigon, estas ja utila, jam nun, li diras."}, {"text_idx": "#000010", "text": "Jam post la fino de la kongreso la estraro de UEA efektive entreprenas pas\u0302ojn por plenumi la taskon donitan de la Financa komisiono kaj konfirmitan de la Komitato de UEA, Tobiasz Kubisiowski diras."}, {"text_idx": "#000011", "text": "\u2013 Lau\u0306 mia scio okazas samtempe testado kaj kontrolado de AKSO en g\u0302ia nuna stato, kaj ankau\u0306 esplorado pri aliaj administraj sistemoj uzeblaj por la celoj de UEA. Kvankam mi ne c\u0302eestas persone tiun laboron, nek TEJO-flanke, nek UEA-flanke, mi ricevas el pluraj fontoj informojn, ke la laboro ja okazas. Nuntempe mi ne povas certi pri tio, ke la Komitato de UEA ricevos kontentigan rezulton g\u0302is la fino de au\u0306gusto, sed mi tre g\u0302ojas, ke la komitata decido mobilizis la Estraron kaj atendas la sekvajn evoluojn en tiu kampo."}, {"text_idx": "#000012", "text": "La administraj sistemoj, kiujn UEA nun uzas, estas tre malnovaj, kaj c\u0302iuokaze bezonas baldau\u0306an renovigon, diras Tobiasz Kubisiowski. Se oni ne ekuzos la AKSO-sistemon, necesos lau\u0306 li tre baldau\u0306 trovi alian funkciantan sistemon. La problemo estas, ke la restantaj oficistoj de UEA simple ne havas tempon por prizorgi transiron al nova sistemo kaj samtempe prizorgi kurantajn taskojn."}, {"text_idx": "#000013", "text": "\u2013 C\u0302u AKSO au\u0306 ne, UEA devos instrui al siaj oficistoj uzi novan administran sistemon. Mi persone komprenas la zorgojn de la g\u0302enerala direktoro kaj mi plene konscias, ke lanc\u0302o de AKSO en ia ajn formo postulos de li kaj de la aliaj oficistoj multe da tempo kaj energio. Mi havas tamen la impreson, ke lia strategio estas atendi kaj ne modernigi la sistemon g\u0302is tio estos absolute necesa. Mi dubas, ke tia strategio estas dezirinda por la asocio."}, {"text_idx": "#000014", "text": "\u2013 Se la labors\u0302arg\u0302o de la g\u0302enerala direktoro estas tro granda, mi esperas ke la Estraro de UEA sukcesos trovi solvojn por delegi parton de liaj taskoj al aliaj dungitoj, se la Estraro opinios ke la administra sistemo estas prioritato. Mi ankorau\u0306foje substreku: la engag\u0302ig\u0302o de la g\u0302enerala direktoro (de la posteno, ne de Martin Scha\u0308ffer persone) estas necesa por la modernigo de la sistemo, c\u0302u tio okazu tra AKSO au\u0306 malgrau\u0306 g\u0302i."}, {"text_idx": "#000017", "text": "\u2013 AKSO estas pli ol nur \u201cnova retejo de UEA\u201d. La retejo estos nur supraj\u0302a efiko de la modernigo, sed la plej grandan s\u0302ang\u0302on devus sperti la labormaniero de la oficistoj, kiuj ne plu devu fari au\u0306tomatigeblajn taskojn permane."}, {"text_idx": "#000018", "text": "\u2013 Kelkaj funkciuloj de UEA sentas bezonon de teknika spertulo siaflanke por kontroli la uzeblecon de la sistemo. Ili tute pravas. Mi pensas, ke ne estas sekreto, ke inter la personoj okupig\u0302antaj pri AKSO ekzistas personaj preferoj kaj mals\u0302atoj. La administra sistemo estas tamen sistemo, g\u0302i do devas funkcii sendepende de la prizorgantoj. Preta lanc\u0302ita AKSO estos dokumentita tiel, ke kompetenta teknikisto povu dau\u0306rigi la laboron pri la sistemo, sendepende de g\u0302iaj kreintoj."}, {"text_idx": "#000019", "text": "La finajn konkludojn pri la afero la komitato de UEA faros en aparta kunsido la 23-an de septembro."}, {"text_idx": "#000023", "text": "Povas esti, ke ankau\u0306 temas pri timo antau\u0306 s\u0302ang\u0302oj. Sed mi pensas, ke la postuloj, kion oni esperis, ke la sistemo prizorgu, estis tro ampleksaj. Plie unu kutima eraro estas, ke la ac\u0302etanto kredas, ke ilia organizaj\u0302o iel estas unika kaj c\u0302i tial pretaj, jam ekzistantaj programoj ne tau\u0306gas."}, {"text_idx": "#000025", "text": "\u201cBedau\u0306rinde, la Strategia Plano de UEA ne montras la vojojn por elkrizig\u0302o, sed estis faritaj tre multaj proponoj. La krizo estas oportuna momento ankau\u0306 por prepari amendojn al la Statuto kaj al la Regularoj de UEA, kiuj reglamentas elektadon de la Komitato kaj Estraro\u201d. (A. Korj\u0302enkov)\nKorj\u0302enkov skribis c\u0302i tiujn vortojn antau\u0306 pli ol 20 jaroj. C\u0302u multe s\u0302ang\u0302ig\u0302is ekde tiam?"}]